{"text_format":"2","workbook":"xls","n_sheets":1,"sheets":["EConReport"],"not_rendered":{"charts":0,"images":0,"macros":0,"external_links":0,"defined_names":0,"comments":0,"pivot_tables":0},"unopened":[],"bounds":{"document_bytes":16777216,"sheet_cells":100000,"run_cost":"one","rows_first":2000,"rows_last":500,"rows_between":2000,"halvings":0,"cell_chars":16384,"cell_head_chars":4096},"cells_cut":0,"cells_raw":0,"read":"whole","date_system":"1900","formulas":"cached_only"}

{"sheet":"EConReport","index":0,"n_rows":29,"n_cols":6,"rows_kept":29,"cut":false,"hidden":false,"merged":[[0,0,0,5]],"flags":["formulas_cached_only"]}
["Izvješće o provedenom savjetovanju - Nacrt prijedloga Zakona o proglašavanju Parka prirode „Dinara“"]
[]
["Redni broj","Korisnik","Isječak","Komentar","Status odgovora\n","Odgovor"]
[1,"Ekološka udruga \"Krka\" Knin","PRIJEDLOG ZAKONA O PROGLAŠAVANJU PARKA PRIRODE »DINARA«","Ekološka udruga \"Krka\" Knin pozdravlja inicijativu početka proglašenja Parka prirode Dinara. Osjetljiva krška područja je iznimno važno zaštititi. Nadamo se da će proces sada ići brže te da ćemo uskoro imati još jedan Park prirode. Predlažemo da se poligon Crvena zemlja također uvrsti u granice Parka. Osim toga važno je da se i Šarena jezera nađu u granicama Parka.","Nije prihvaćen","Temeljem članka 123. st. 6. Zakona o zaštiti prirode (NN 80/13, 15/18, 14/19 i 127/19) vojne poligone nije moguće proglasiti zaštićenim područjem.\n\nStručna je procjena da se Šarena jezera ne obuhvate budućim Parkom prirode Dinara jer je to područje dio Ekološke mreže te smatramo da će adekvatno upravljanje spriječiti  narušavanje njegovih vrijednosti u budućnosti."]
[2,"Udruga za prirodu, okoliš i održivi razvoj Sunce","PRIJEDLOG ZAKONA O PROGLAŠAVANJU PARKA PRIRODE »DINARA«","Pozdravljamo započeti proces proglašenja PP Dinara. Nadamo se kako će se proces nastaviti i nakon parlamentarnih izbora te kako će se čim hitnije uspostaviti javna ustanova za upravljanje ovim područjem, sukladno članku 137. Zakona o zaštiti prirode (dalje. ZZP)donijeti prostorni plan područja posebnih obilježja, sukladno članku 138. ZZP plan upravljanja te sukladno članku 142. ZZP pravilnik o zaštiti i očuvanju ovog područja, a bez kojih samo proglašenje zaštite neće imati učinka na očuvanje ovog područja.","Primljeno na znanje","Primljeno na znanje."]
[3,"Hrvatska elektroprivreda - dioničko društvo","PRIJEDLOG ZAKONA O PROGLAŠAVANJU PARKA PRIRODE »DINARA«","Do 1. lipnja 2020. godine u javnoj raspravi je Prijedlog Zakona o proglašenju Parka prirode “Dinara” (u daljnjem tekstu: PP Dinara). Na području planiranog PP Dinara od objekata HEP-Proizvodnje nalazi se postojeća i planirana HE Krčić te planirana RHE Blaca (Korita) te dalekovodi i trafostanice HEP-ODS-a.\nBudući da u postupak izrade Prijedloga Zakona o proglašenju Parka prirode “Dinara” društva u sastavu HEP grupe nisu bila ukljčena kao dionik odnosno korisnik prostora i prirodnih dobara na predmetnom području  slobodni smo unijeti niže navedene primjedbe/komantare.   \n• HEP zalaže da se postojeći i planirani objekti navedeni u prostornim planovima relevantnim za predmetno područje, a  posebice u Prostornim planovima Šibenski-kninske i Splitsko-dalmatinske županije uzmu u obzir prilikom izrade budućeg Prostornog plana PP Dinara i Plana upravljanja PP Dinara te da se pri izradi planova vezanih za upravljanje planiranog PP Dinara uključi HEP-Proizvodnju d.o.o. kao operatera hidroelektrana i korisnika tog prostora i prirodnih dobara. Uključivanje svih dionika iz proizvodnog (HEP-Proizvodnja d.o.o.), prijenosnog  (HOPS d.o.o.)  i distributivnog (HEP-ODS d.o.o.) segmenta energetske djelatnosti u izradu upravljačkih dokumenata planiranim PP Dinara doprinijelo bi kvaliteti i postizanju ciljeva svih dionika tog prostora; \n• HEP se također zalaže za harmonizaciju strateških, programskih, planskih dokumenata različitih sektora, a u cilju ostvarenja ciljeva koje je Republika Hrvatska preuzela vezano uz obnovljive izvore energije i energetsku učinkovitost. U tom kontekstu apeliramo da se pri predlaganju zaštićenih područja, ali i pri izradi planova vezanih za upravljanje istima (bilo prostornih planova posebnih obilježja, bilo planova upravljanja parkovima prirode bilo područjima ekološke mreže i sl.) o navedenom vodi računa kako bi se mogli ostvariti ciljevi integrirane energetske i klimatske politike Republike Hrvatske. \n\nHEP-ODS d.o.o. je dostavio sljedeće informacije: \nPregledom dokumenta „Park prirode Dinara - stručna podloga“ i Nacrta prijedloga Zakona o proglašavanju Parka prirode Dinara utvrdili smo da će se Park prirode Dinara proglasiti na dijelu Šibensko-kninske i Splitsko – dalmatinske županije, odnosno na Općinama: Biskupija, Civljane, Kijevo, Knin, Hrvace, Otok, Sinj, Trilj i Vrlika. \nNa navedenom području HEP-Operator distribucijskog sustava d.o.o. ima elektroenergetske objekte naponske razine 10(20) kV i 0,4, a pokrivaju ga dva distribucijska područja Elektra Šibenik i Elektrodalmacija Split. \nNAPOMENA: Kako aplikacija e-savjetovanje ne dozvoljava unos tablica i slika na Vaš zahtjev Vam možemo dostaviti: \na) Rekapitulaciju objekata naponske razine 10(20) kV ovisno o vrsti objekata\nb) Sliku s prikazanim vodovima u nadležnosti HEP ODS-a unutar planiranog obuhvata PP Dinara\n\n\n\nVodovi unutar planiranog obuhvata PP Dinara su u velikoj većini nadzemni i u cijelosti obnovljeni nakon Domovinskog rata. Postojeći objekti zahtijevaju održavanje i rekonstrukcije, a obzirom da se očekuje „pojačano posjećivanje i razvoj turizma“ (izvor „Park prirede – stručna podloga“ str. 111) potrebna je izgradnja novih elektroenergetskih objekata koji će omogućiti priključenje novih korisnika mreže, odnosno potrebna povećanja priključne snage već postojećih korisnika mreže. Iz navedenog razloga u prostornom planu PP Dinara koji bi se trebao donijeti treba ostaviti mogućnost izgradnje elektroenergetskih objekata nadzemnih i podzemnih, odnosno ne uvoditi ograničenja koja bi za posljedicu imala nemogućnost njihove izgradnje odnosno enormne troškove.\nZa navedeno područje u narednom trogodišnjem razdoblju planirana je izgradnja elektroenergetskih objekata: \nNAZIV: KB 20 kV TS LAKTAC-TS DABAR\nVRSTA OBJEKTA: KB 20 kV\nSVRHA: Kabliranje zračnog voda\nREALIZACIJA: 2020.-2024.\nSTATUS DOZVOLA ZA GRADNJU: Na izradi glavnog projekta\n\nNAZIV: KB 20 kV OBROVAC (VODOVOD) – TS GALA 2\nVRSTA OBJEKTA: KB 20 kV\nSVRHA: Izgradnja kabelskog dalekovoda  \nREALIZACIJA: 2020.-2024.\nSTATUS DOZVOLA ZA GRADNJU: Tehnički uvjeti izrađeni 28.06.2019.\n\nNAZIV: Elektrifikacija naselja Krivodol\nVRSTA OBJEKTA: NN mreža\nSVRHA: Izgradnja kabelskog dalekovoda  \nREALIZACIJA: 2020.-2024.\nSTATUS DOZVOLA ZA GRADNJU: U izradi idejni projekt za izradu  EOTRP-a\n\nNAZIV: Obnova priključnog DV i STS KOLJANE 4 (BRAČEV DOLAC)\nVRSTA OBJEKTA: STS i priključni DV te NN mreža\nSVRHA: Obnova ratne štete\nREALIZACIJA: 2020.-2024.","Primljeno na znanje","Primljeno na znanje."]
[4,"Udruga Biom","PRIJEDLOG ZAKONA O PROGLAŠAVANJU PARKA PRIRODE »DINARA«","Za područje Dinare je iznimno važan čovjek i bez suradnje s lokalnom zajednicom Dinara se neće moći očuvati, niti će lokalna zajednica imati dobrobiti od parka prirode. Smatramo da se u Zakonu treba spomenuti suradnja s lokalnom zajednicom i uključivanje predstavnika lokalne zajednice kroz njihovo sudjelovanje u suradničkom vijeću, upravnom vijeću ili sličnim tijelima kako bi mogli sudjelovati u odlučivanju.","Nije prihvaćen","Zakonom o proglašenju parka prirode ne uređuju se pitanja i oblici suradnje.\nSudjelovanje u upravnom vijeću ili suradničkom vijeću određuje ministar nadležan za zaštitu prirode odnosno javna ustanova osnovana za upravljanje parkom prirode."]
[5,"Udruga Biom","PRIJEDLOG ZAKONA O PROGLAŠAVANJU PARKA PRIRODE »DINARA«","Dinara se velikim dijelom nalazi i u Bosni i Hercegovini i kako bi se očuvala, ključna je prekogranična suradnja. Smatramo da se u Zakonu treba spomenuti obveza prekogranične suradnje između RH i BIH kako bi se očuvala njena cjelovitost.","Nije prihvaćen","Zakonom o proglašenju parka prirode ne uređuju se pitanja i oblici prekogranične suradnje."]
[6,"Udruga Biom","PRIJEDLOG ZAKONA O PROGLAŠAVANJU PARKA PRIRODE »DINARA«","Izvorišni dio Rude nalazi se uz predložene granice Parka, u kategoriji je značajnog krajobraza i sastavni je dio područja ekološke mreže. Zbog svega navedenog smatramo da je jedino logično i potrebno da se sadašnji značajni krajobraz obuhvati parkom prirode i da se, kao i u slučaju Rumina i Graba, proglašavanjem parka prirode ukine kategorija značajnog krajobraza (jer će u tom slučaju biti dovoljno da se radi o parku prirode).","Nije prihvaćen","Izvorišni dio Rude nije obuhvaćen prijedlogom granica Parka jer su vrste i staništa karakteristične za taj lokalitet već sagledane unutar ekološke mreže Natura 2000 (HR200963 Ruda)."]
[7,"Udruga Biom","PRIJEDLOG ZAKONA O PROGLAŠAVANJU PARKA PRIRODE »DINARA«","Iz područja predloženog Parka su izbačena područja visoravni (Poda) iznad naselja Rumin i Bajagić/Obrovac Sinjski. Nejasno je zašto bi se u granicama Parka formirala takva dva “džepa”, naročito što su takve granice neusklađene s područjem ekološke mreže. Ovakvim “džepovima” narušava se cjelovitost Parka te smatramo da spomenuto područje koje je trenutno isključeno iz granica Parka, treba uključiti u Park prirode.","Nije prihvaćen","Stručna je ocjena da isključivanjem ovog područja neće biti narušena cjelovitost područja Parka prirode Dinara, uzimajući u obzir vrijednosti tog područja. Granice zaštite rezultat su i konzultacija sa lokalnim dionicima bez čije podrške i sudjelovanja nije moguće uspješno očuvanje zaštićenog područja. Za zaštitu područja nije nužno da se granice Parka podudaraju s granicama ekološke mreže."]
[8,"Udruga Biom","PRIJEDLOG ZAKONA O PROGLAŠAVANJU PARKA PRIRODE »DINARA«","Pohvalno je što je u Park uključeno i Vrličko polje i tako je pokriveno još jedno područje  ekološke mreže. No, područje istočno od Vrličkog polja gdje je kanjonski dio Cetine uzvodno od jezera Peruća do mosta Balek, je izostavljen i formiran je “džep”. Nakon izgradnje akumulacija na Cetini je to preostao jedini izvorni kanjon Cetine i nužno ga je zaštititi a i time granice Parka učiniti kompaktnijima. Ovakvim “džepovima” narušava se cjelovitost Parka te smatramo da spomenuto područje koje je trenutno isključeno iz granica Parka, treba uključiti u Park prirode.","Nije prihvaćen","Stručna je procjena da se to područje ne uzima u obuhvat budućeg zaštićenog područja Park prirode Dinara jer je to područje dio Ekološke mreže te smatramo da će adekvatno upravljanje spriječiti  narušavanje njegovih vrijednosti u budućnosti. Granice zaštite rezultat su i konzultacija sa lokalnim dionicima bez čije podrške i  sudjelovanja nije moguće uspješno očuvanje zaštićenog područja. Za zaštitu područja nije nužno da se granice Parka podudaraju s granicama ekološke mreže."]
[9,"Udruga Biom","PRIJEDLOG ZAKONA O PROGLAŠAVANJU PARKA PRIRODE »DINARA«","U sjevernom dijelu predloženog područja Parka je izrezano veliko područje oko vojnog poligona ‘’Crvena zemlja’’. To je možda moguće u skladu s Člankom 123. (6) ZZP koji glasi: Nije dopušteno proglašavanje zaštićenog područja unutar prostora koji je posebnim propisima definiran kao područje od posebnog interesa za obranu. Na štetu cijelog demokratskog procesa proglašavanja PP Dinara je što su ti propisi nedostupni javnosti.  Poligon \"Crvena zemlja\" se uvelike razlikuje od ostalih vojnih poligona po tome što nije jasno omeđen u prostoru (poznati su incidenti zbog prisustva civila na prostoru poligona za vrijeme vojnih vježbi) i blokira prilaz cestom do velikog dijela Dinare oko Brezovca i Badnja, odnosno glavni pristup najvišem vrhu RH. Poligon se nalazi na području ekološke mreže i time već postoji obaveza  RH prema Europskoj uniji upravljati tim područjem na način da se osigura postizanje ciljeva očuvanja. Smatramo da područje oko vojnog poligona i sam vojni poligon “Crvena zemlja” treba biti unutar granica Parka prirode.","Nije prihvaćen","Temeljem članka 123. st. 6. Zakona o zaštiti prirode (NN 80/13, 15/18, 14/19 i 127/19) vojne poligone nije moguće proglasiti zaštićenim područjem."]
[10,"Udruga Biom","PRIJEDLOG ZAKONA O PROGLAŠAVANJU PARKA PRIRODE »DINARA«","Spominje se da „će se kroz zapošljavanje djelatnika za rad u javnoj ustanovi osigurati adekvatno upravljanje u svrhu zaštite i očuvanja prirodnih i drugih vrijednosti, provođenje ZZP-a te osigurati neposredan nadzor parka prirode.“ Zaštita prirode se ne osigurava isključivo zapošljavanjem djelatnika te je potrebno osigurati sredstva i za provedbu mjera očuvanja. Predlažemo da se u Zakon uvrsti sljedeće: Kroz osiguravanje sredstava za provedbu mjera očuvanja i zapošljavanje djelatnika za rad u javnoj ustanovi osigurati će se adekvatno upravljanje u svrhu zaštite i očuvanja prirodnih i drugih vrijednosti, provođenje ZZP-a te osigurati neposredan nadzor parka prirode.","Prihvaćen","U poglavlju III. Ocjena i izvori potrebnih sredstava za provođenje zakona obrazloženja prijedloga Zakona, uvršten je iznos kojeg je potrebno osigurati za provođenje tog Zakona."]
[11,"Udruga Biom","PRIJEDLOG ZAKONA O PROGLAŠAVANJU PARKA PRIRODE »DINARA«","Spominje se da „je vidljivo da se na ovaj način može utjecati i na stvaranje boljih uvjeta za poboljšanje života i rada lokalne zajednice na zaštićenom području“. Smatramo da je ova formulacija previše hipotetska a da je od velike važnosti pri osnivanju zaštićenih područja paziti na kvalitetu života lokalne zajednice koja ne smije biti narušena. Predlažemo da se u Zakon uvrsti sljedeće: Osnivanjem Parka prirode stvoriti će se uvjeti za poboljšanje života i rada lokalne zajednice na zaštićenom području.","Prihvaćen","U obrazloženju prijedloga Zakona uvršteno je da se osnivanjem Parka prirode „Dinara“ mogu stvoriti dodatne vrijednosti koje mogu utjecati na poboljšanje života i rada lokalne zajednice na zaštićenom području."]
[12,"TIBOR MIKUŠKA","PRIJEDLOG ZAKONA O PROGLAŠAVANJU PARKA PRIRODE »DINARA«","Hrvatsko društvo za zaštitu ptica i prirode pozdravlja inicijativu za proglašavanjem Parka prirode Dinara, te se nadamo da će ovaj Zakon o proglašavanju Parka prirode Dinara biti što ranije usvojen.","Primljeno na znanje","Primljeno na znanje."]
[13,"Udruga Biom","PRIJEDLOG ZAKONA O PROGLAŠAVANJU PARKA PRIRODE »DINARA«","U Ocjeni i izvorima potrebnih sredstava za provođenje zakona piše da za provođenje tog zakona nije potrebno osigurati dodatna sredstva u državnom proračunu. Navedeno ne stoji. Ako država doista želi upravljati područjem Dinare, potrebno je osigurati sredstva u državnom proračunu. Dapače, potrebno je poreznim obveznicima jasno razložiti o kojim sredstvima se radi i za što su ona namijenjena.","Prihvaćen","U poglavlju III. Ocjena i izvori potrebnih sredstava za provođenje zakona obrazloženja prijedloga Zakona, uvršten je iznos kojeg je potrebno osigurati za provođenje tog Zakona."]
[14,"Sandra Krizic Roban ","PRIJEDLOG ZAKONA O PROGLAŠAVANJU PARKA PRIRODE »DINARA«","Pohvalno je da se nakon deset godina čekanja stanje pokrenulo, no mišljenja sam da bi cijelo područje trebalo biti kategorizirano kao nacionalni park. Potencijalno iskorištavanje dijela ovog područja od strane INA, koja “negdje” planira bušotinu, ukazuje do koje je mjere ovo područje ugroženo, a iz brojnih primjera znamo koliko je mogućnosti da se područje trajno onečisti i devastira upravo neprimjerenim upravljanjem. Ovaj izuzetni prostor treba maksimalno očuvati, a ne kalkulirati s poticajima koji mogu raditi na štetu cjelokupne zajednice. Na žalost, ovo posljednje kod nas je više pravilo, nego izdvojen slučaj.","Primljeno na znanje","Primljeno na znanje."]
[15,"Hrvoje Madžar","PRIJEDLOG ZAKONA O PROGLAŠAVANJU PARKA PRIRODE »DINARA«","Poštovani,\nkao rođeni Kninjanin koji je odrastao gledajući Dinaru, geograf i planinar iznimno me veseli prijedlog zakona. U više navrata sam vodio terenske nastave učenika srednjih škola koji su bili oduševljeni viđenim. Raznolikost krških reljefnih oblika, brojne biljne i životinjske vrste, izmjena vegetacijskih zona ovisno o nadmorskoj visini, planinske livade na kojima se odvija transhumantno stočarstvo bogatstvo su koje treba primjereno zaštititi ali i stvoriti mogućnost prezentiranja zainteresiranim posjetiteljima a pogotovo učenicima. Imali bi priliku učiti različite nastavne sadržaje iz kemije, biologije, geografije i povijesti na terenu što je neprocjenjivo iskustvo i  najlakši način učenja. Zasigurno bi proglašenje polučilo i određene financijske efekte u depopuliranom prostoru, gdje je svako radno mjesto iznimno značajno.\nSrdačan pozdrav","Primljeno na znanje","Primljeno na znanje."]
[16,"Andrea Dalić","PRIJEDLOG ZAKONA O PROGLAŠAVANJU PARKA PRIRODE »DINARA«","Poštovani,\niznimno me veseli što je država napokon prepoznala važnost i potrebu zaštite prirodnih ljepota naše najviše planine, dijela naše usamljene i napuštene Dalmatinske zagore. Toliko snažna depopulacija tog prostora je teška i bolna činjenica, a s druge strane pruža toliki broj endemskih flornih i faunističkih vrsta, izvora rijeka Cetine i Krke, Perućkog jezera, planinrskih staza, speloloških objekata koji čekaju na sve posjetitelje ne samo iz Lijepe naše već iz cijeloga svijeta.  Predlažem da sjedište PP Dinara bude u jednom malom tihom zaboravljenom selu, selu Kijevu, \"Bilom cvitku\". To bi bila izvrsna prilika vratiti mlade na ognjišta njihovih roditelja. \nSrdačan pozdrav","Primljeno na znanje","Primljeno na znanje."]
[17,"Ivica Blažević","PRIJEDLOG ZAKONA O PROGLAŠAVANJU PARKA PRIRODE »DINARA«","Kao geograf i planinar pozdravljam inicijativu proglašenja Dinare parkom prirode. Mislim da je ta stvar trebala biti i ranije riješena. Dinara je svojim prirodno-geografskim obilježjima zaslužila biti u najmanju ruku parkom prirode, ako ne i proglašena višim stupnjem zaštićenog područja. Mnogobrojni krški reljefni oblici i biljni i životinjski svijet (oko 50-ak biljnih endemskih vrsta) Dinare izvrstan su preduvjet da se to geografsko područje planine Dinare u cijelosti na teritoriju RH proglasi zaštićenim područjem.","Primljeno na znanje","Primljeno na znanje."]
[18,"Hrvatska elektroprivreda - dioničko društvo","PRIJEDLOG ZAKONA O PROGLAŠAVANJU PARKA PRIRODE »DINARA«,\nČlanak 1.","Krčić nije izvorišni dio rijeke Cetine i ne spada u gornji tok rijeke Cetine.","Primljeno na znanje","U prijedlogu Zakona nije navedeno da je Krčić izvorišni dio rijeke Cetine već su obuhvaćene samo neke značajnije geografske cjeline područja kako bi se dobio uvid u obuhvat."]
[19,"FILIP GRUBIŠIĆ ČABO","PRIJEDLOG ZAKONA O PROGLAŠAVANJU PARKA PRIRODE »DINARA«,\nČlanak 1.","Rijeka Krčić ne pripada slivu rijeke Cetine. Molim ovo adekvatno ugraditi u Članak 1.","Nije prihvaćen","U prijedlogu Zakona nije navedeno da je Krčić izvorišni dio rijeke Cetine već su obuhvaćene samo neke značajnije geografske cjeline područja kako bi se dobio uvid u obuhvat."]
[20,"FILIP GRUBIŠIĆ ČABO","PRIJEDLOG ZAKONA O PROGLAŠAVANJU PARKA PRIRODE »DINARA«,\nČlanak 1.","1. Ne može se u članku zakona navoditi 'dio Troglava', jer je to nedorečen pojam. Potrebno je pojam izmijeniti u primjerice:\n- hrvatska strana Troglavske skupine\n- Troglavska skupina\n- istočni dio masiva Dinare (hrvatska strana) sa Troglavom kao najvećim vrhom.\n\n2. U tekstu nedostaje Vrdovo, koje povezuje Dinaru i Kamešnicu, a može se okarakterizirati kao visoravan.\n\n3. Gornji dio toka rijeke Cetine je vrlo širok pojam, a pogotovo uzevši u obzir što bi zakon obuhvaćao i pritoke Cetini poput Rumina i Graba (indirektno). Potrebno je detaljnije specificirati što to znači 'gornji dio toka rijeke Cetine'.","Djelomično prihvaćen","Prihvaća se prijedlog pod 1. hrvatska strana Troglava.\n\nPod 2. ne prihvaća se\n\nPod 3. Granice obuhvata, uključujući i dio oko rijeke Cetine, vidljive su na kartografskim prikazima"]
[21,"Udruga za prirodu, okoliš i održivi razvoj Sunce","PRIJEDLOG ZAKONA O PROGLAŠAVANJU PARKA PRIRODE »DINARA«,\nČlanak 3.","S obzirom na ciljeve utvrđivanja nekog područja „parkom prirode“  sukladno članku 115. ZZP smatramo kako bi još specifičnije trebali biti navedeni razlozi, odnosno vrijednosti zbog kojih se područje proglašava zaštićenim te ciljevi uspostave zaštite. Naime, navedeni razlozi su paušalni te smatramo kako bi se uz opći opis ljepote i vrijednosti područja navedu i jasni ciljevi uspostave zaštite s obzirom da će isto imati znanstvenu, kulturnu, odgojno-obrazovnu te rekreativnu namjenu. Ovim bi se poduzeo korak naprijed u usklađivanju kategorizacije hrvatskih zaštićenih područja s kategorizacijom IUCN-a. Također bi se omogućilo praćenje učinkovitosti zaštite, donošenje kvalitetnijih planova i pravilnika te kvalitetnije provođenje postupaka ocjene prihvatljivosti na okoliš budućih zahvata u ovom prostoru.","Primljeno na znanje","Stručnom podlogom za zaštitu područja predloženog u kategoriji Parka prirode Dinara analizirani su do sada dostupni podaci (literaturni, terenska opažanja, i sl) te su unutar tog postupka određeni i ciljevi zaštite u skladu s predloženom kategorijom.. Javna ustanova koja će upravljati zaštićenim područjem utvrditi će stanje pojedinih vrijednosti te dodatno istražiti one za koje ne postoji dovoljno podataka. Planom upravljanja uspostavit će se i adekvatna zonacija područja koja će uzeti u obzir i druge namjene područja osim zaštite i očuvanja prirodnih i kulturnih vrijednosti."]
[22,"FILIP GRUBIŠIĆ ČABO","PRIJEDLOG ZAKONA O PROGLAŠAVANJU PARKA PRIRODE »DINARA«,\nČlanak 3.","Tvrdnja: 'te bogatog kulturnog ... u brojnim arheološkim nalazištima' po meni ne odgovara istini. Prostor prikazan u Prilogu 1 (a prema Članku 4) je praktički 95% nenastanjen prostor, a zbog povijesnih prilika na njemu nisu zabilježena neka specifična događanja. Za događanja koja jesu zabilježena, nema nekih značajnih arheoloških nalazišta. Predlažem preformulirati","Nije prihvaćen","Veći dio budućeg zaštićenog područja je nenastanjen, ali područja uz naselja su izrazito kulturno bogata i značajna u smislu zaštite kulturne baštine. Sam prostor Dinare tradicionalno je korišten kao prostor za napasivanje stoke te smatramo da je izuzetan doprinos upravo takvog korištenja prostora u stvaranju kulturnog krajobraza cijelog područja Dinare. Svakako će Javna ustanova trebati istražiti ova bogatstva područja kako u smislu materijalne tako i nematerijalne kulturne baštine."]
[23,"Obnovljivi izvori energije Hrvatske","PRIJEDLOG ZAKONA O PROGLAŠAVANJU PARKA PRIRODE »DINARA«,\nČlanak 4.","KOMENTAR NA čl.4 st.2)\nPredlažemo da se granice obuhvata Parka prirode Dinara izmaknu na način da isti ne obuhvaća projekte obnovljivih izvora energije koji su već u vrlo odmaklom stupnju razvoja, primjerice solarnu elektranu Pliskovo koja je prošla postupak OPUO-a. \nPlanirani obuhvat ove elektrane je cca. 200 m unutar predviđenih granica Parka. Projekt Pliskovo će biti spreman za gradnju kroz 6 mjeseci, a zbog neizvjesnosti ako bi se nalazio unutar granica Parka pa do donošenja Prostornog plana Parka prirode Dinara njegov razvoj bio bi faktički onemogućen.","Nije prihvaćen","S obzirom da se radi o relativno malom i rubnom području budućeg Parka prirode, proglašenje Parka prirode neće ograničiti realizaciju projekta Solarna elektrana Pliskovo."]
[24,"FILIP GRUBIŠIĆ ČABO","PRIJEDLOG ZAKONA O PROGLAŠAVANJU PARKA PRIRODE »DINARA«,\nČlanak 4.","Ne vidim razlog da se unutar Parka ne uvrsti i dio visoravni iznad poteza Bajagić - Obrovac Sinjski. Naime, riječ je o prostoru koji se aktivno koristi za tradicionalnu ispašu stoke i ekstenzivno stočarstvo, a što je u skladu sa navedenim u Članku 3.","Nije prihvaćen","Stručnom procjenom unutar procesa vrednovanja područja prostor nije obuhvaćen unutar granica područja predviđenog za zaštitu. Također, prostornim planom  je predviđena drugačija namjena prostora."]
[25,"FILIP GRUBIŠIĆ ČABO","PRIJEDLOG ZAKONA O PROGLAŠAVANJU PARKA PRIRODE »DINARA«,\nČlanak 7.","Predlažem da se u članak ugradi:\nPri osnivanju navedene javne ustanove, Vlada Republike Hrvatske će voditi računa o adekvatnoj zastupljenosti interesa lokalnih zainteresiranih strana, u prvom redu neprofitnih organizacija, organizacija za zaštitu prirode te općin od posebne državne skrbi.","Nije prihvaćen","Pitanje sudjelovanja lokalne zajednice u odlučivanju i upravljanju  uređuje se drugim aktima koji uređuju pitanja upravljanja zaštićenim područjem, a ne aktom o proglašavanju zaštićenog područja."]
[26,"Udruga Biom","PRIJEDLOG ZAKONA O PROGLAŠAVANJU PARKA PRIRODE »DINARA«,\nČlanak 8.","Potrebno je dodati što se događa u slučaju da Vlada RH ne osnuje javnu ustanovu. Da li onda ministarstvo nadležno za poslove zaštite prirode preuzima upravljanje područjem?","Nije prihvaćen","Vlada Republike Hrvatske je sukladno članku 8. dužna osnovati javnu ustanovu u propisanom roku."]